מועמד חדש לתפקיד רושם נשואין ארצי, עלה בימים אלה ברבנות הראשית ובמשרד הדתות, לתפקיד זה מוצע הרב ברוך ישר (שליכטר), מי שהיה רבה של עכו ועתה הוא בפנסיה בירושלים.
מזה זמן שהרבנות ומשרד הדתות מתלבטים במציאת מועמד לתפקיד רושמי נשואין איזוריים, הקושי בכך שיש למצוא מועמד ראשי ארצי. כזכור נתמנה רושם נשואין שהוא בעל משקל בשטח הרבני וההלכתי מצד אחד, ומצד שני יסכים להפעיל את ההנחיות של הרבנות הראשית בעניין נשואי עדת "בני ישראל".
לרגל סרובו של הרב י. ז. דיסקין רבה של פרדס-חנה להשיא את הזוג אהרן שפורקר מבאר שבע המשתייך לעדת "בני ישראל" עם בחירת לבו רוחמה ששון בת העדה הבגדדית מיוצאי הודו בפרדס חנה, הורתה מחלקת הרבנות במשרד הדתות לרב ברוך לרדת לפרדס-חנה ולהשיא את הזוג ואתמול עמד הרב ישר לקיים את ההוראה.
כפי שנמסר לנו מחוגים מהימנים, הובטח לרב ישר כי לאחר שימלא תפקיד זה וישיא את הזוג בפרדס-חנה, יגשו למנותו לרושם נשואין ראשי ארצי, לשם פתרון בעיית נשואי "בני ישראל" ובכל מקרה של סרוב של רב להשיא או לרשום זוג מבני עדה זו ימלא את התפקיד הרב ברוך ישר.
הערות: נח זבולוני סיקר באופן כמעט בלעדי את בעיית רישום הנישואין של עדת בני ישראל, ואת מינוי רשמי נישואין ארציים ואזוריים כפי שניתן לראות בכתבות המופיעות ב "דפים בנושא". לאור זאת סביר שגם כתבה זו נכתבה על ידו.